Moning.
Ating planti manmeri i paul long pasin bilong sios. Em olsem na planti manmeri i tingim olsem, sios i mas bisi long helpim ol manmeri. Ol i mas mekim wok bilong kisim ol sevis i kam long ples. Ol i mas helpim ol sikman. Ol i mas kisim ol sekenhan klos na givim ol manmeri long ples. Ol i mas helpim ol manmeri i gat trabel. Ol i mas wok long stopim pait taim tupela hauslain i pait.
Na sampela manmeri tingim olsem, pasin bilong sios em bilong kamapim na mekim amamas. Olsem na, ol i tingim olsem, long sios miting ol i mas paitim gita na kundu, na ol mas kamapim ol grup bilong singim ol lotu song, na ol i mas raun na mekim amamas long ol wanwan hauslain nabaut. Ol i tingim olsem, taim ol i lotu ol i mas mekim amamas i kamap long ol manmeri na ol i mas kisim gutpela pilim na ol i go bek long haus bilong ol.
Na sampela manmeri i tingim olsem, sios i mas bisi long mekim lotu pasin. Ol i tingim olsem, ol i mas mekim lotu long Sarere o Sande, na ol i mas mekim lotu long Ista na long Krismas, na ol i mas makim ol wanwan narapela de na mekim lotu, na ol i mas kamapim wanwik bung na singautim ol narapela manmeri na mekim lotu wantaim. Yu save, ol i tingim olsem lotu pasin em i pasin bilong sios.
Tasol tingting bilong Aposel Pol i go long narapela sait olgeta. Yumi lukim na skelim Efesus 3:14-21.
14Long dispela as mi save brukim skru long Papa. 15Long Em, olgeta papa bilong olgeta femili long heven na long graun i bin kisim nem. 16God Em i pulap tru long olgeta bikpela na gutpela samting na mi prea olsem God bai yusim ol dispela samting bilong Em bilong strongim yupela long strong bilong Holi Spirit insait long bel bilong yupela 17bai Krais i ken i stap insait long yupela long rot bilong bilip. Mi prea long yupela i bin kamap insait long trupela lavim, 18bai yupela i gat strong inap long kisim save, wantaim olgeta lain bilong God, long lavim bilong Krais. Dispela lavim bilong Krais em i bikpela tumas na em i antap tru na em i go daun moa. 19Na dispela lavim bilong Krais i winim save bilong yumi, tasol mi prea long yupela bai yupela i ken i save gut tru long dispela lavim. Na mi prea long yupela bai yupela i ken i pulap olgeta long olgeta samting bilong God.
20God i gat strong na dispela strong i save wok insait long yumi. Na maski wanem samting yumi tingim na yumi askim God, God Em inap wokim na Em inap tru long wokim moa moa yet. 21Long dispela God yumi mas givim biknem. God i mas kisim biknem long Krais Jisas na long sios i go i go long olgeta jeneresen oltaim oltaim. Tru tumas.
Aposel Pol em i soim yumi 4-pela samting.
1. Manmeri bilong sios i save brukim skru long God.
(Lain 14-15.)
Long Efesus 1:1 i kam i kam long Efesus 3:13 Pol em i stori long olgeta wok God i bin mekim long Krais Jisas bilong kisim ol wanwan sin manmeri i kam long God na i kam insait long femili bilong Em. Pol i bin stori long wok God i mekim long feitful wok bilong Jisas bilong kamapim sios femili bilong Em. Pol em i tingim ol dispela samting na em i tok, “Long dispela as mi save brukim skru long Papa.”
Taim Pol em i tingting long olgeta wok bilong God long wok bilong Jisas, em i daunim em yet na em i tok tenkyu long Papa. Dip insait long laip bilong Pol em i gat bikpela tok tenkyu long God bikos God i bin mekim olgeta wok bilong kisim Pol i kam insait long femili bilong God na insait long olgeta blesim bilong God.
Em olsem na, sios bilong God ol i no longlong long wok bilong God. Nogat. Ol i save gut tru long olgeta wok God i bin mekim long dai na kirap bek bilong Jisas – ol i skelim gut tru Tok bilong God na ol i tanim bel na bilipim na trastim ol dispela wok God i bin mekim long feitful wok bilong Jisas. Na dip insait long laip bilong ol, ol i gat bikpela tenkyu long God long ol dispela wok bilong Em bilong kisim bek ol.
2. Manmeri bilong sios i gat strong long bihainim wei bilong Krais.
(Lain 16-17.)
Holi Spirit i stap insait long yumi i bilipim na trastim Jisas na dispela i olsem Jisas i stap insait long yumi. Tasol, tok bilong Pol i go long narapela sait liklik. Taim Pol i prea olsem, “Jisas i ken i stap insait long yupela” orait em i minim olsem, tisim bilong Krais i ken i stap insait long ol manmeri bilong sios femili. Em i askim God long strongim ol, bai ol i bihainim olgeta tisim bilong Krais – bai ol i bihainim olgeta pasin bilong Krais. Na taim ol manmeri bilong sios i bihainim olgeta tisim – olgeta pasin – bilong Krais, orait yumi ken i tok olsem, “Krais i stap insait long ol.”
God i save givim strong long ol manmeri bilong sios bai ol i bihainim olgeta tok bilong Jisas. Ol i no toktok tasol long olgeta tisim bilong Jisas. Nogat. Ol i bihainim tisim bilong Jisas. Ol i sirias long senisim pasin bilong ol na bihainim wei bilong Jisas long laip bilong ol.
3. Manmeri bilong sios i wok long kisim save long lavim bilong Krais.
(Lain 17-19)
Planti manmeri i tok olsem, “Manmeri bilong sios ol i mas lavim ol narapela manmeri.” Na dispela tok i tru. Tasol, dispela kain tingting i ken i putim lavim pasin bilong yumi antap tumas na i mekim lavim pasin bilong yumi i kamap nambawan samting tumas.
Yes, yumi mas lavim ol narapela manmeri, tasol wanpela bikpela samting moa moa yet i olsem, manmeri bilong God ol i mas save long lavim bilong Krais. Lavim bilong Krais em i nambawan samting bilong sios. Lavim bilong Krais em i bikpela samting bilong yumi i pas wantaim Krais.
Pol i tok olsem, “Lavim bilong Krais i bikpela tumas na em i antap tru na em i go daun moa. Na dispela lavim bilong Krais i winim save bilong yumi.” Em olsem na, Pol em i prea olsem, ol manmeri bilong God ol i ken i wok long kisim save long lavim bilong Krais – em i laik ol manmeri bilong God i pulap long save bilong lavim bilong Krais.
Krais i bin soim lavim bilong Em taim Em i lusim laip bilong Em bilong mekim yumi holi na i no gat asua long ai bilong God. Olsem na, sapos yu laik save long lavim bilong Krais, orait yu mas save gut tru long wok bilong Krais – yu mas save gut long olgeta liklik na olgeta bikpela samting long feitful wok bilong Jisas.
4. Manmeri bilong sios i wok long mekim nem bilong God i kamap bikpela insait long sios.
(Lain 20-21.)
Manmeri bilong sios i save givim biknem long God. Olsem na, wanem samting sios i laik mekim, ol i tingim olsem, “Dispela samting i mas givim biknem long God.”
Yu save, ol i no tingting long apim nem bilong ol yet. Ol i no mekim wok bai sios yet i ken i kisim biknem. Nogat. Ol manmeri bilong sios bilong God ol i save mekim wok bai God yet i ken i kisim biknem. Ol i wok long litimapim nem bilong God tasol.
Taim Pol em i prea em i no askim God long ol liklik samting. Nogat. Em i askim God long ol samting i nambawan samting bilong sios – na God i save fitim ol (inapim ol) long mekim dispela pasin.
Pasin bilong sios em i no wankain olsem ol sampela manmeri i tok. Nogat. Planti kainkain pasin i gutpela pasin, tasol nambawan pasin bilong sios i olsem aposel Pol i tok. Yumi mas bisi long pasin God i laik sios femili komyuniti bilong Em i bisi long en, na maski yumi bihainim pasin ol manmeri i tingim olsem yumi mas bihainim.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn bjn_Latn tpi_Latn tpi_Latn tpi_Latn tpi_Latn bjn_Latn tpi_Latn tpi_Latn tpi_Latn bjn_Latn tpi_Latn tpi_Latn tpi_Latn tpi_Latn tpi_Latn bjn_Latn tpi_Latn tpi_Latn tpi_Latn tpi_Latn zho_Hans